OBH 3164/1998.
Az állampolgári jogok országgyűlési biztosának jelentése
Ügyintéző: dr. Mizerák Judit

Az eljárás megindulása

A Budapest V. kerület Vadász utca 11-13. szám alatti nyugdíjasház bérlőinek képviselője panasszal fordult az állampolgári jogok országgyűlési biztosához a nyugdíjasház lakói és az önkormányzat között létrehozandó lakásbérleti szerződések megkötésének elmaradása miatt.
A vizsgálat megindítását követően először 1997. október 9-én tájékoztatást kértem arról, hogy a szerződések megkötése érdekében a polgármesteri hivatal milyen intézkedéseket tett. A polgármester válaszában arról adott felvilágosítást, hogy a bérleti szerződések megkötésével megbízott Belváros-Lipótváros Vagyonkezelő Rt. vezérigazgatója felé a szükséges intézkedéseket megtette.
Ezt követően első ízben 1998. február 25-én, majd 1998. április 8-án ismételten tájékoztatást kértem arról, hogy a nyugdíjasház lakóival a vagyonkezelő megkötette-e már a bérleti szerződéseket. Érdemi választ egyik megkeresésemre sem kaptam.
Ekkor jelentésben tett ajánlással kértem a Fővárosi Közigazgatási Hivatal vezetőjét gondoskodjon arról, hogy a vizsgálattal érintett hivatal polgármestere teljesítse az országgyűlési biztos jogszabályon alapuló megkeresését.
A közigazgatási hivatal vezetője arról tájékoztatott, hogy törvényes jogkörében eljárva felkérte az V. kerületi önkormányzat hivatala polgármesterét, hogy a megkereséssel kapcsolatban az ügy állásáról mind a hivatalomat, mind a közigazgatási hivatal vezetőjét 1998. június 15. napjáig tájékoztassa. Az ügyben tájékoztatást a mai napig nem kaptam.

Az ügy jogszabályi háttere

Az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 24.§-a szerint, ha az országgyűlési biztos eljárása során szabálysértés vagy fegyelmi vétség elkövetésének alapos gyanúját észleli, az illetékes szervnél felelősségre vonásra irányuló eljárást kezdeményezhet, bűncselekmény észlelése esetén pedig kezdeményez. A megkeresett szerv az eljárás megindításával kapcsolatos álláspontjáról - törvény eltérő rendelkezése hiányában - hatvan napon belül, az eljárás eredményéről pedig annak befejezését követően harminc napon belül tájékoztatja az országgyűlési biztost.
Az eljárás során az Obtv. 18.§ (2) és (4) bekezdése alapján tájékoztatást kértem az ügy jelenlegi állásáról. A megkereséseimre válasz nem érkezett.
A fővárosi, megyei közigazgatási hivatalokról szóló, 191/1996. (XII.17.) Korm. rendelet 22.§-a (1) bekezdésének d/ pontja szerint a hivatalvezető, az igazgatási szervek vezetője a 21.§-ban meghatározott szervek ellenőrzése során feltárt, vagy más módon tudomására jutott jogszabálysértés esetén megteszi a szükséges intézkedéseket, így különösen: fegyelmi, szabálysértési vagy büntetőeljárást kezdeményez.
(2) Az (1) bekezdésben meghatározott esetekben a megkeresett szerv vezetője köteles a hivatalvezető, az igazgatási szerv vezetője megkeresését érdemben megvizsgálni, és saját intézkedéséről, vagy annak mellőzése okáról a hivatalvezetőt, az igazgatási szerv vezetőjét - a megkereséstől számított 30 napon belül - tájékoztatni.
A leírtakra tekintettel megállapítottam, hogy a polgármesteri hivatalhoz intézett megkeresésem teljesítésének megtagadása sérti az országgyűlési biztosnak az Obtv. 18.§-ában meghatározott vizsgálati jogosultságát, korlátozza az országgyűlési biztost alkotmányos feladatának ellátásában, ezáltal az alkotmány 2.§ (1) bekezdésében deklarált jogállamiságból fakadó jogbiztonsággal összefüggésben alkotmányos visszásságot okoz.

Ajánlás

Élve az Obtv. 20.§ (1) bekezdésében biztosított jogommal, a fővárosi, megyei közigazgatási hivatalokról szóló, 191/1996. (XII.17.) Korm. rendelet alapján ismételten felkérem az ellenőrizni jogosult Fővárosi Közigazgatási Hivatal vezetőjét, hogy gondoskodjon arról, hogy a vizsgálattal érintett polgármesteri hivatal teljesítse az országgyűlési biztos jogszabályon alapuló megkeresését.
Kérem a Fővárosi Közigazgatási Hivatal vezetőjét, hogy ajánlásommal kapcsolatos álláspontjáról, illetve intézkedéseiről az Obtv. 20.§ (1) bekezdésében meghatározott 30 napos határidőn belül tájékoztatni szíveskedjen.

Budapest, 1998. július 3.

Gönczöl Katalin